ဘိုက်ဒန်းစ်

ဘိုက်ဒန်းစ်(ByteDance Ltd.)(တရုတ်: 字节跳动; ပင်ယင်: Zìjié Tiàodòng)သည် ပေကျင်းမြို့တွင် ရုံးချုပ်ထားရှိသော တရုတ် အပြည်ပြည်ဆိုင်ရာ အင်တာနက်နည်းပညာ ကုမ္ပဏီတစ်ခု ဖြစ်သည်။ ကျန်းယီးမင်က ၂၀၁၂-ခုနှစ်တွင် တည်ထောင်ခဲ့သည်။ ၎င်းသည် တစ်တော့(တရုတ်: 抖音; ပင်ယင်: Dǒuyīn)ကို ထုတ်ဝေဖြန့်ချိသော ကုမ္ပဏီဖြစ်ပြီး သတင်းများအရ အမေရိကန် ဒေါ်လာ ၁၀၀ ဘီလီယံကျော် တန်ဖိုးရှိသည်ဟု ခန့်မှန်းကြသည်။ နည်းပညာ နောက်ခံအသုံးပြုသော ဉာဏ်တု ၂၀၁၆-ခုနှစ်တွင် ဘိုက်ဒန်းစ် ဉာဏ်တု လက်တွေ့သုတေသနဌာနနှင့် ပီကင်းတက္ကသိုလ်တို့ ပူးပေါင်း၍ သတင်းဆောင်းပါးများရေးသားနိုင်သော ရှောင်မင်ဘော့(အင်္ဂလိပ်: Xiaomingbot တရုတ်: 张小明; ပင်ယင်: zhāngxiǎomín)ဟုခေါ်သော ဉာဏ်တုဘော့(AI bot)တစ်ခုကို ထုတ်လုပ်ခဲ့သည်။ အဆိုပါဘော့သည် ၂၀၁၆-ခုနှစ် ရီယိုဒီဂျနေးရိုး နွေရာသီအိုလံပစ် ကျင်းပစဉ် ၁၅-ရက်ကာလအတွင်း ဆောင်းပါးပေါင်း ၄၅၀ ကို ထုတ်လုပ်ဖြန့်ချိခဲ့သည်။ ယေဘုယျအားဖြင့် ရှောင်မင်ဘော့သည် ပြိုင်ပွဲတစ်ခု ပြီးပြီးချင်း ၂-စက္ကန့်အတွင်း ဆောင်းပါးရေးသားထုတ်ဝေနိုင်ခဲ့ခြင်းဖြစ်သည်။ ဘိုက်ဒန်းစ်၏ သုတေသနလက်ရုံးဖြစ်သော ဉာဏ်တု လက်တွေ့သုတေသနဌာနကို ၂၀၁၆-ခုနှစ်၊ မတ်လတွင် တည်ထောင်ခဲ့သည်။ မိုက်ခရိုဆော့ဖ်အာရှသုတေသနဌာန၏ လက်ထောက်ဦးဆောင်ညွှန်ကြားရေးမှူးဖြစ်ခဲ့ဖူးသော မာဝေယင်း(တရုတ်: 马维英; ပင်ယင်: Mǎwéiyīng)သည် ဘိုက်ဒန်းစ်၏ ဉာဏ်တု လက်တွေ့သုတေသနဌာနကို လက်ရှိ ဦးဆောင်လျက်ရှိသည်။ ထို လက်တွေ့သုတေသနဌာန သည် (စာသား၊ ရုပ်ပုံများ၊ ဗွီဒီယိုများ)၏ အဓိပ္ပာယ်ကို ဉာဏ်တုမှ ထဲထဲဝင်ဝင်နားလည်ရန် လည်းကောင်း၊ လူတစ်ဦးစီ၏စိတ်ကြိုက်ဖြစ်စေနိုင်သော သတင်းအချက်အလက်ဆိုင်ရာ အကြံပြုချက်များကို ထုတ်လုပ်ပေးနိုင်သော အကြီးစား စက်သင်ကြားခြင်းဆိုင်ရာ အဆင့်ဆင့်တွက်နည်း (machine learning algorithm) များဖော်ထုတ်ရန် လည်းကောင်း အဓိက အာရုံစိုက်သည်။ ကိုးကား